Soektog na vermiste Kaapse onnieDean Dempsey (24). Foto: Verskaf ŉ Soektog is van stapel gestuur na Dean Dempsey, ŉ 24-jarige onderwyser van Malmesbury in die Wes-Kaap, wat op 10 April spoorloos verdwyn het. Dempsey, ŉ nuutaangestelde onderwyser aan Hoërskool Swartland, is Vrydagoggend vir die laaste keer gesien toe hy die koshuis waar hy bly verlaat het. Dessie Rechner, stigter en direkteur van Pink Ladies, ŉ organisasie wat hom daarop toespits om vermiste persone op te spoor, het Woensdag aan Maroela Media gesê Dempsey het aan die koshuisvader genoem dat hy ŉ vriend in Bloubergstrand gaan besoek. Die skool het ŉ vermiste-persone-saak aanhangig gemaak nadat hy nie na die koshuis teruggekeer het nie. Maroela Media het verneem Dempsey het familie in Gauteng en sy vriendin woon in die Oos-Kaap. Hulle het glo teen Woensdagoggend nog nie van hom gehoor nie. “Dean bestuur ŉ wit Toyota Yaris met die registrasienommer ZVY 293 GP. Hy het ŉ gemiddelde liggaamsbou, sy hare is blond en hy het groenblou oë,” het Rechner gesê. Rechner het ŉ beroep op mense gedoen om pamflette met inligting oor sy verdwyning op sosiale media te versprei, in die hoop dat iemand hom sal herken. Enigiemand met inligting oor waar hy hom moontlik mag bevind, of wie sy motor gewaar, kan konst. Henry du Rand by 071 604 8379 of die Pink Ladies by 072 214 7439 bel. Lees die opvolgberig hier.